Da Hans Carl Artmann is 1921 in Wean-Bradnsee ois Bua fum Schuasda Johann Artmann und seina Frau Marie, gebuarane Schneider, auf d Wöd kuma. Ea is in Wean aufgwoxn, is do in Foik- und in d Hauptschui gaunga und hod schbäda drei Joa ois Biaro-Praktikant goawat. 1940 is a zum Reichswehrdienst eizong woan und woa daunn deitscha Soidot im Zwoatn Wödgriag, bis a 1941 fawunt woan is und bis zum End fum Griag in am Schdrof-Batalion fu da Weamocht woa. Ois Griags-Gfaugana hod a bei de Amearikana ois Iwaseza goawat und doat a zum schreim aungfaungt.